Imtella' Novembru 12, 2020 - Aġġornata 12 Ta' Novembru, 2020 10:14pm Mhix l-Air Malta, iżda tifforma parti mill-assi tal-pajjiż. B'kuntrast ma' operaturi oħra fl-industrija tal-avjazzjoni, sa mill-bidu tal-pandemija baqgħet għaddejja bl-istess ritmu ta' xogħol. It-Taqsima tal-Ajru tal-Forzi Armati; Suldati kwalifikati għal kull aspett tal-operat L-istat għandu bħal kumpanija żgħira tal-avjazzjoni attrezzata b'kollox: minn ajruplani u helikopters sa dak kollu meħtieġ biex issir il-manutenzjoni tagħhom. Din hi t-Taqsima tal-Ajru tal-Forzi Armati li għandha 155 suldat; bejn bdoti, tekniċi, nies li jwettqu s-salvataġġ u oħrajn bi rwoli ta' appoġġ fl-operat. L-armata investiet miljuni fit-taħriġ ta' dawn in-nies biex għandhom kwalifiċi għolja, daqs u aktar minn dawk li jaħdmu mal-privat. It-Taqsima tal-Ajru tal-Forzi Armati ta' Malta għandha suldati kwalifikati għal kull aspett tal-operat: minn bdoti biex itajjru l-flotta ta' erba' ajruplani u ħames helikopters għal oħrajn imħarrġa biex minn abbord iħaddmu tagħmir speċjalizzat għas-sorveljanza, iwettqu evakwazzjonijiet u missjonijiet ta' tiftix u salvataġġ. Apparti hekk, fil-bażi tat-taqsima għandek bħal kumpanija żgħira ffurmata minn inġiniera u tekniċi li jagħmlu x-xogħol kollu ta' manutenzjoni fuq l-ajruplani u l-ħelikopters. Fi kliem il-Kap Kmandant tal-Forzi Armati, il-Brigadier Jeffrey Curmi, dawn is-suldati huma kwalifikati bil-liċenzji tal-mestjier tagħhom riżultat ta' investiment qawwi mill-armata f'taħriġ speċjalizzat għalihom, kemm f'Malta kif ukoll barra. Spjega li xi snin ilu l-armata ħadet id-deċiżjoni li dawn is-suldati jkunu kwalifikati daqslikieku se jaħdmu mal-privat. "L-istandard tan-nies tagħna qed jogħla ħafna u t-tieni ħaġa hemm l-element ta' safety għall-bdoti u n-nies tagħna. Jien ikolli s-serħan il-moħħ li pilota tagħna ġie mħarreġ daqs kemm hu mħarreġ pilota ta' oqsma tal-ajru kummercjali. It-teknici tagħna l-istess." It-Taqsima tal-Ajru tal-Forzi Armati; "It-taħriġ ta' bdot ta' ħelikopter jiswa qrib il-€500,000 Spjega li mbagħad l-armata tagħtihom taħriġ aktar avvanzat għal xogħol militari u operattiv li t-Taqsima tal-Ajru fid-dover li twettaq. Dan kollu jiswa lill-pajjiż eluf kbar ta' Ewro. "Pilota ta' ħelikopter biex ab initio, mix-xejn inġibu jtajjar, mingħajr ma jagħmel ebda operazzjoi partikulari jiswieni kważi nofs miljun għal persuna waħda. Plus hekk imbagħad hemm it-type rating, hemm simulator training kull sena." Fl-isfond ta' dan l-investiment qawwi fir-riżorsa umana, ġiet emendata l-liġi biex min l-armata ħallsitlu jikseb kwalifiki ta' dan il-livell ikun obbligat jagħti servizz lill-pajjiż għal żmien stabbilit. "Illum il-ġurnata nista' nżomm persuna skont kemm jiswa l-isponsor li nkun tajtu sa 12-il sena fil-Forzi Armati ta' Malta." Wara sejħa interna, bħalissa hemm sitt suldati jitħarrġu l-Italja biex isiru bdoti ta' helikopters u sitta jitħarrġu f'Malta għal bdoti tal-ajruplani. L-investiment f'din it-taqsima hu wkoll fit-tagħmir. Sigurtà akbar waqt il-manutenzjoni – se jinbena hangar ieħor għall-ajruplani u l-ħelikopters Jekk imqar tekniku jinsa turnavit ma' magna ta' helikopter waqt xogħol ta' manutenzjoni, il-konsegwenzi jistgħu ikunu traġiċi. Fost l-aħħar kisbiet li jżidu s-sigurtà fix-xogħol hu unit għall-għodda, li b'sistema kompjuterizzata jżomm nota ta' min mit-tekniċi ħa xi ħaġa u ntradditx lura. It-taqsima tal-ajru ntant qed tħejji biex jibda l-bini tat-tielet hangar biex ikollha spazju aħjar għall-flotta kollha. Hangar tal-militar jiswa ħafna aktar minn ta' kumpaniji privati billi l-ajruplani u l-ħelikopters ikunu garaxxjati mimlija bil-fjuwil lesti biex itiru fl-anqas ħin possibbli. Dan jitlob investiment akbar f'sistemi ta' sigurtà u kontra nirien. Nota: Il-filmati ttieħdu qabel daħlu fis-seħħ l-aħħar miżuri tal-COVID-19.